હરિયાણા- પંજાબમાં જળ સિંચાઈ સુવિધા હોવા છતાં ત્યાંના ખેડૂતોની હાલત વખાણી શકાય એટલી સારી નથી. આ માટેના કારણોમાં એક કારણ પાકની વાવણી પેટે થતાં ઊંચા ખર્ચ અને પાક સામે મળતા નીચા વળતર હોવાનું મનાય રહ્યું છે. આ કારણ આજનું નથી તેમ છતાં તેના તરફ ધ્યાન આપવામાં બેકાળજી દાખવાઈ રહી છે. ઊંચા ભાવ પૂરા પાડવા માટે ટેકાના ભાવમાં વધારો કરવામાં આવે છે ખરા પરંતુ આ ભાવે ખરીદી કેટલી થાય છે તે એક ચર્ચાનો વિષય છે.એક સામાન્ય ઉત્પાદકની જેમ ખેડૂતોને પણ તેમના ઉત્પાદનોના યોગ્ય ભાવ મળી રહે તેવી તેમની ઈચ્છા હોય છે, પરંતુ અનેક પ્રકારની મર્યાદાઓ તેમને આ ભાવ મળવાથી વંચિત રાખે છે. કૃષિ માલોની હેરફેર પર નિયંત્રણ, સરકારી અધિકારી પાસેથી પ્રમાણપત્ર મેળવવાના નિયમ, માલ વેચવા માટે યોગ્ય નજદીકી સ્થળના અભાવ તથા ભાવ સંશોધન માટે યોગ્ય યંત્રણાની ગેરહાજરી ખેડૂતો માટે એક મોટી સમશ્યા બની રહેલી છે.